ગુરુકુળની પ્રથા : ગુરુને ઘેર રહીને શિક્ષણ પામવું જોઈએ એમ હું તો માનું છું. ગુરુના વૈયક્તિક સંપર્ક વિનાનું શિક્ષણ સંભવી શકે જ નહિ. કિશોરવયથી જ વિદ્યાર્થીએ, જેનું ચારિત્ર્ય પાવકના જેવું શુદ્ઘ હોય ને જે પોતે ઉચ્ચતમ શિક્ષણના મૂર્તિમંત દૃષ્ટાંતરૂપ હોય એવા ગુરુના સાન્નિઘ્યમાં રહીને જ શીખવું જોઈએ. આપણા દેશમાં તો પરાપૂર્વથી ત્યાગી ઋષિઓ જ જ્ઞાનનું વિતરણ કરતા આવ્યા છે. આજે પણ જ્ઞાનનું વિતરણ કરવાની જવાબદારી આવા ત્યાગીઓને માથે જ નાખવી જોઈએ.